Ses vas oor geweld in Pretoria-WesDie toneel in Pretoria-Wes (Foto: ANA) Ses persone is in hegtenis geneem ná geweld op uitlanders, veral Nigeriërs, wat Saterdag in Pretoria-Wes uitgebreek het. “ŉ Vrou is in hegtenis geneem op aanklag van openbare geweld nadat die polisie ŉ saak van brandstigting en openbare geweld aanhangig gemaak het,” het kapt. Augustinah Selepe, woordvoerder van die polisie, Sondag gesê. “Nog vyf verdagtes is in drie afsonderlike voorvalle in hegtenis geneem terwyl beamptes die gebied gemonitor en gepatrolleer het. Twee persone is in hegtenis geneem in verband met dwelmhandel, twee vir die besit van gesteelde goedere en die vyfde persoon vir die besit van ŉ gevaarlike wapen,” het sy bygevoeg. Minstens twee huise en verskeie motors is Saterdag in die gebied aan die brand gesteek toe ŉ groep uitlanders van dwelmhandel en prostitusie beskuldig het. Selepe het die Pretoriase gemeenskap teen straatgeregtigheid gewaarsku. “Die ses verdagtes sal binnekort in die hof verskyn. Ons maan lede van die publiek om nie die reg in eie hande te neem nie en om enige verdagte of kriminele aktiwiteit by die naaste polisiestasie aan te meld.” Talle voertuie van die Tshwane-metropolisie en die SAPD het Sondag die gebied gepatrolleer. Sommige Nigeriërs het gekla dat die polisie nie ingegryp het toe hulle Saterdag aangeval is nie. Hulle het gesê hulle het die polisie ontbied, maar die polisie het die Nigeriërs in die gebied “geteister”. “Ons is kwesbaar, want ons het niemand wat ons kan beskerm nie. Die Suid-Afrikaanse regering het weereens bewys dat hy nie vir die lewens van uitlanders omgee nie, veral nie Nigeriërs nie. Dit is nog net die begin, want daardie boewe sal nou ons swaarverdiende bates kom plunder. Ons word nou van alle kante af aangeval,” het Lawrence Bia, wat al die afgelope 20 jaar in Suid-Afrika woon, gesê. “Ons gaan nie net staan en toekyk hoe ons eiendom geplunder word nie. As die owerhede ons nie kan beskerm nie, het ons regsmiddele om onsself te verdedig. Ons is hier in die land vir wettige bedrywighede en daar is baie Suid-Afrikaners wat in ons land bly en sake doen,” het hy gesê. Jide Ajibade, nog ŉ Nigeriër, het gesê spanning tussen Suid-Afrikaners en uitlanders moet ophou. “Die geweld moet nou ophou, of die rimpeleffek sal golwe veroorsaak, meer as wat enigiemand verwag. ŉ Oorlog bring net hartseer, diepgewortelde haat en monumentale verliese. Ek glo ons moes ons gasheergemeenskappe en die wette van die land respekteer deur te voldoen aan al die wette en reëls. Maar daar is ŉ ontstellende neiging, veral van swart gemeenskappe, wat onverdraagsaamheid en minagting jeens migrante betref, veral immigrante van Afrika-lande.” Maroela Media het vroeër berig die African Diaspora Forum (ADF) het die geweld veroordeel en die Suid-Afrikaanse regering gemaan om “alles moontlik te doen” om die aanvalle te verhoed. Selepe het egter bewerings, dat die polisie nie ingegryp het toe die Nigeriërs aangeval is nie, ontken. “Daar is glad nie so iets soos dat die polisie net gestaan en niks doen het nie. Dit is die Suid-Afrikaanse Polisiediens se mandaat om seker te maak dat almal binne die grense van Suid-Afrika veilig en beskerm is. Ons is daar om die vrede te bewaar,” het sy gesê. Uitlanders moes verlede week uit Rosettenville in Johannesburg vlug ná voorvalle van bendegeregtigheid en aanvalle op beweerde dwelmhandelaars. Minstens 10 huise, vermoedelik bordele en eiendom wat aan dwelmhandelaars behoort, is aan die brand gesteek.